Οι αναδυόμενες τεχνολογίες στην επαγγελματική εκπαίδευση και κατάρτιση
Authors: Πιτσικάλης Σταύρος 
Published: July 2024

Η ραγδαία ανάπτυξη των αναδυόμενων τεχνολογιών, όπως η Επαυξημένη Πραγματικότητα, έχει ανοίξει νέες δυνατότητες για την ενίσχυση της διδασκαλίας και της μάθησης σε διάφορα εκπαιδευτικά περιβάλλοντα. Η Επαγγελματική Εκπαίδευση και Κατάρτιση δεν αποτελεί εξαίρεση, καθώς η Επαυξημένη Πραγματικότητα έχει τη δυνατότητα να μεταμορφώσει τον τρόπο με τον οποίο οι εκπαιδευτικοί διδάσκουν και οι εκπαιδευόμενοι αλληλεπιδρούν με το εκπαιδευτικό υλικό και προετοιμάζονται για τη σύγχρονη αγορά εργασίας. Η παρούσα έρευνα αναμένεται να συνεισφέρει σε έναν βαθμό στην υποστήριξη των εκπαιδευτικών/ εκπαιδευτών Επαγγελματικής Εκπαίδευσης και Κατάρτισης στην Ελλάδα, στην επανεκπαίδευση και αναβάθμιση γνώσεων και δεξιοτήτων (reskilling and up-skilling) όσον αφορά στην υποστήριξη των εκπαιδευομένων τους για μία ομαλή μετάβαση από περιβάλλοντα εκπαίδευσης/ μαθητείας/ κατάρτισης σε πραγματικά επαγγελματικά περιβάλλοντα της σύγχρονης αγοράς εργασίας. Η πρωτοτυπία της παρούσας έρευνας διαπιστώνεται σε πολλαπλά στοιχεία της, συμπεριλαμβανομένης της τεχνολογίας της Επαυξημένης Πραγματικότητας καθ’ αυτής, της μεθοδολογικής προσέγγισης, καθώς και του συνολικού σχεδιασμού και της δομής του επιμορφωτικού προγράμματος. Ως μεθοδολογία της έρευνας εφαρμόστηκε μια μεικτή προσέγγιση, που συνδυάζει δύο διαδοχικές φάσεις συλλογής δεδομένων, μία ποσοτικών και μία ποιοτικών, ανεξαρτήτως σειράς και βαρύτητας, υπό το πρίσμα μιας θεωρητικής προοπτικής, με την τριγωνοποίηση να αποτελεί τη διαδικασία ενοποίησης των δύο φάσεων. Τα δεδομένα συλλέχθηκαν μέσω ερωτηματολογίου, συνεντεύξεων, ομάδων εστίασης, τεκμηρίων των συμμετεχόντων και παρατήρησης του ερευνητή.Το επιμορφωτικό πρόγραμμα πραγματοποιήθηκε πιλοτικά με μια ομάδα εκπαιδευτικών και εκπαιδευτών δομών Επαγγελματικής Εκπαίδευσης και Κατάρτισης από όλη την Ελλάδα. Τα αποτελέσματα της πιλοτικής αξιολόγησης ανέδειξαν πολύτιμες πληροφορίες σχετικά με τις προκλήσεις και τις ευκαιρίες αξιοποίησης της Επαυξημένης Πραγματικότητας στην Επαγγελματική Εκπαίδευση και Κατάρτιση, προσφέροντας ένα πρακτικό μοντέλο για την κατάρτιση εκπαιδευτικών και εκπαιδευτών για την αποτελεσματική ενσωμάτωση της Επαυξημένης Πραγματικότητας στις διδακτικές τους πρακτικές. Η Επαυξημένη Πραγματικότητα έχει τη δυνατότητα να μεταμορφώσει την εκπαιδευτική εμπειρία στην Ελλάδα, καθιστώντας την Επαγγελματική Εκπαίδευση και Κατάρτιση πιο ελκυστική και αποτελεσματική για τους εκπαιδευόμενους, προετοιμάζοντάς τους κατάλληλα για τις προκλήσεις του 21ου αιώνα. Η Ελληνική πολιτεία και οι εμπλεκόμενοι φορείς θα πρέπει να συνεργαστούν για να διασφαλίσουν ότι η Επαυξημένη Πραγματικότητα αξιοποιείται αποτελεσματικά για τη βελτίωση της ποιότητας της Επαγγελματικής Εκπαίδευσης και Κατάρτισης στην Ελλάδα. Τα συμπεράσματα της παρούσας έρευνας έχουν ήδη αξιοποιηθεί και δύναται να αξιοποιηθούν περαιτέρω στο μέλλον για την επικαιροποίηση προγραμμάτων και οδηγών σπουδών με κατευθύνσεις για πιο διαδραστικές και αποτελεσματικές μαθησιακές εμπειρίες, υποστηριζόμενες από αναδυόμενες τεχνολογίες, όπως η Επαυξημένη Πραγματικότητα και η Τεχνητή Νοημοσύνη. Τέλος, στα αποτελέσματα της έρευνας συμπεριλαμβάνονται ο προτεινόμενος εμπλουτισμός των υφιστάμενων γενικών περιγραφών μαθησιακών αποτελεσμάτων των επιπέδων 3 έως 5 του Εθνικού Πλαισίου Προσόντων (και κατ’ επέκταση του Ευρωπαϊκού Πλαισίου), καθώς και προτάσεις για την ανάπτυξη μικροδιαπιστευτηρίων για την ανταπόκριση των μαθησιακών αποτελεσμάτων στη σύγχρονη αγορά εργασίας και τη συμβολή τους στην επαν-ειδίκευση και την αναβάθμιση δεξιοτήτων των συμμετεχόντων στην Επαγγελματική Εκπαίδευση και Κατάρτιση.